google/wiki40b huggingface dataset:
Δροσοπηγή Ιωαννίνων

Γενικά στοιχεία

Μέχρι το 1955, ο οικισμός ονομαζόταν Κάντσικον. Κατά την περίοδο της Τουρκοκρατίας, γνώρισε μεγάλη ανάπτυξη και απολάμβανε ιδιαίτερα διοικητικά και εκκλησιαστικά προνόμια. Όντας ένα από τα ονομαζόμενα Μαστοροχώρια, ο οικισμός ανέδειξε αρκετούς τεχνίτες και οικοδόμους. Το 1895, υπαγόταν στον κασαμπά Κόνιτσας, εντός των ορίων του ομώνυμου καζά του σαντζακίου Ιωαννίνων. 
Κατά τη διάρκεια του ελληνοϊταλικού πολέμου, λεηλατήθηκε από άνδρες της ιταλικής μεραρχίας «Τζούλια» ενώ επί Κατοχής, πραγματοποιήθηκε επιδρομή και από γερμανικές δυνάμεις. Κατά τον Εμφύλιο, το Κάντσικο απετέλεσε πεδίο σκληρών συγκρούσεων μεταξύ των αντιμαχόμενων πλευρών. Στα μεταπολεμικά χρόνια, ιδίως μετά το 1960, το μεγαλύτερο μέρος του πληθυσμού αποχώρησε από το χωριό, κινούμενο προς τα αστικά κέντρα ( Αθήνα, Θεσσαλονίκη, Ιωάννινα κλπ ).
Διοικητικά, η Δροσοπηγή υπογόταν ως το 1997 στην επαρχία Κονίτσης. Έπειτα, βάση του σχεδίου «Καποδίστρια» συμπεριλήφθηκε στο δήμο Μαστοροχωρίων ενώ από το 2011 αποτελεί τμήμα του δήμου Κονιτσας.
Απέχει 45 χλμ από την Κόνιτσα, 100 από τα Ιωάννινα, 250 από την Θεσσαλονίκη και 535 από την Αθήνα.
662 Νευτωνία

Φυσικά χαρακτηριστικά

Η μέση διάμετρος της Νευτωνίας εκτιμάται σε 23,62 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,200.
Υδροξείδιο του νατρίου

Eργαστηριακές μέθοδοι

1. Επίδραση νερού στο νάτριο : 
2. Επίδραση νερού στο οξείδιο του νατρίου: 
3. Αντίδραση διπλής αντικαταστάσεως, δηλαδή του τύπου «άλας₁ + βάση₁ →  άλας₂ + βάση₂». Το παραγόμενο «άλας₂» πρέπει να είναι δυσδιάλυτο, έτσι ώστε να καθιζάνει στο δοχείο και να απομακρύνεται μετά με διήθηση. Η «βάση₂» μπορεί να απομονωθεί μετά από εξάτμιση του νερού του διαλύματος. Π.χ.:

Βιομηχανικές μέθοδοι

1. «Καυστικοποίηση» του ανθρακικού νατρίου (σόδας), που γίνεται με επίδραση ασβεστόνερου: 
2. Ηλεκτρόλυση πυκνού διαλύματος χλωριούχου νατρίου (NaCl) με αδρανή ηλεκτρόδια. Αποτελεί τη σημαντικότερη μέθοδο παραγωγής NaOH σε βιομηχανική κλίμακα και πραγματοποιείται γενικά ως εξής:
* Η συνολκή αντίδραση είναι:
Μύρωνας Συκιδήτης

Βιογραφικά στοιχεία

Έζησε την εποχή του αυτοκράτορα Αλέξιου Γ' Άγγελου (1195-1203). Υποστήριξε στην σύνοδο που έγινε το 1199 ότι οι πιστοί κοινωνούν το φθαρτό και νεκρό σώμα του Χριστού και όχι το αναστημένο - ανακαινισμένο σώμα του. Καταπολεμήθηκε η διδασκαλία του Συκιδίτη με το δόγμα της αντίδοσης των ιδιωμάτων στις δύο φύσεις του Χριστού μετά την ένωση της σαρκώσεως του Λόγου. Η εκκλησία στηριζόμενη στο δόγμα της Χαλκηδόνας της Δ' Οικουμενικής Συνόδου και την δυοφυσιτική Χριστολογική φόρμουλα Εις Χριστόν εν δύο φύσεσι... καταδίκασε τον μοναχό Συκιδίτη για να λάβει τέρμα η έριδά του. Αποφάσισε ότι η Θεία Ευχαριστία συνδέεται με το θριαμβεύον απ' τον θάνατο αναστημένο σώμα του Χριστού.
Μιχαήλ Παπαλεξόπουλος

Βιογραφικά στοιχεία

Ήταν γιος του Σταύρου Παπαλεξόπουλου από το Άργος και αδερφός του ήταν ο Γεώργιος Παπαλεξόπουλος. Σπούδασε ιατρική στην Ελλάδα και την Γαλλία και ιδιώτευσε ως ιατρός. Διετέλεσε δύο φορές δήμαρχος Άργους (1870, 1879 - 1883) ενώ στις εκλογές του 1885 εξελέγη βουλευτής Άργους με το κόμμα του Θεόδωρου Δηλιγιάννη.
Ανηψιός του, επ' αδελφής, ήταν ο Δημήτριος Κούζης.
Τακτισμός

Ο όρος τακτισμός περιγράφει τη μετακίνηση ή τον προσανατολισμό (κινητή αντίφαση) που παρουσιάζουν ορισμένα ζώα και φυτά μπροστά σε εξωτερικά, φυσικά ή χημικά, ερεθίσματα. Τα ερεθίσματα αυτά μπορούν να είναι το φως, η θερμοκρασία, η βαρύτητα, η υγρασία, ορισμένες χημικές ουσίες κτλ. Έχουμε δύο είδη τακτισμού: το θετικό και τον αρνητικό. Ο θετικός χαρακτηρίζεται από κίνηση προς το ερέθισμα, ενώ ο αρνητικός χαρακτηρίζεται από κίνηση για απομάκρυνση από αυτό. Ο τακτισμός παίρνει ιδιαίτερο όνομα ανάλογα με το είδος του ερεθίσματος από το οποίο προκαλείται (π.χ. θερμοτακτισμός, φωτοτακτισμός, χημειοτακτισμός κτλ.)
Χριστιανός Βίκτωρ του Σλέσβιχ-Χόλσταϊν

Βιογραφία

Ήταν ο πρωτότοκος γιος του Χριστιανού πρίγκιπα του Σλέσβιχ-Χόλσταϊν και της Ελένης των Βέττιν, κόρης του Αλβέρτου πρίγκιπα της Σαξονίας-Κόμπουρκ & Γκότα.
Γεννήθηκε στο κάστρο Ουίνδσορ του Μπέρκσαϊρ της Βρετανίας και απεβίωσε το 1900 στην Πρετόρια της Νότιας Αφρικής σε ηλικία 33 ετών, άγαμος.
Τζουλιάνο των Μεδίκων

Βιογραφικά στοιχεία

Γεννήθηκε στη Φλωρεντία και ήταν δευτερότοκος γιος του Πέτρου Α΄ κυβερνήτη της Φλωρεντίας και της Λουκρέτσια Τορναμπουόνι. Τον αποκαλούσαν και Τζουλιάνο του Πέτρου (Giuliano di Pietro). Μεγαλύτερος αδελφός του ήταν ο Λαυρέντιος Α΄ ο μεγαλοπρεπής.
Το 1469 απεβίωσε ο πατέρας του και τον διαδέχθηκε ο μεγαλύτερος αδελφός του, με τον Τζουλιάνο συγκυβερνήτη. Όπως και ο Λαυρέντιος Α΄, ο Τζουλιάνο ήταν προστάτης των Τεχνών στην περίοδο της Αναγέννησης. Ήταν αθλητικός και όμορφος. Το 1478 οι αντίπαλοι των Μεδίκων οργάνωσαν τη Συνωμοσία των Πάτσι και στις 26 Απριλίου επιτέθηκαν στους δύο αδελφούς, στον καθεδρικό ναό Σάντα Μαρία ντελ Φιόρε της Φλωρεντίας. Ο Λαυρέντιος Α΄ τραυματίστηκε μόνο, αλλά ο Τζουλιάνο, μετά από ένα χτύπημα στο κεφάλι με σπαθί και 19 μαχαιριές, απεβίωσε. Ήταν μόνο 25 ετών. Μετά από τέσσερις ημέρες τάφηκε στον τάφο του πατέρα του, στη βασιλική του Σαν Λορέντζο. Αργότερα μεταφέρθηκε σε ένα ταφικό μνημείο στο ταφικό παρεκκλήσιο των Μεδίκων, στο οποίο τοποθετήθηκε το άγαλμα της Παρθένου με το Βρέφος, του Μιχαήλ Αγγέλου.
Ο λόγιος Άντζελο Πολιτσιάνο έγραψε δύο έργα για τον Τζουλιάνο. Στο Για την κονταρομαχία του Τζουλιάνο απαθανατίζεται η κονταρομαχία του 1475, που νίκησε ο Τζουλιάνο και η αγάπη του για την Σιμονέτα σύζυγο του Βεσπούτσι, που εθεωρείτο η μεγαλύτερη καλλονή της εποχής της. Το έργο έμεινε ημιτελές. Στο Σχόλιο για τη Συνωμοσία (1478)αναφέρεται στους ανθρώπους του σχεδίου και τα συμβάντα της ημέρας που δολοφονήθηκε ο Τζουλιάνο.
Γλώσσα Παράτσι

Η γλώσσα Παράτσι είναι Ιρανική γλώσσα. Η γλώσσα ομιλείται από περίπου 600 άτομα της εθνοτικής ομάδας Παράτσι στο Αφγανιστάν (δεν πρέπει να συγχέεται με τους Πιράτσα) κυρίως στο πάνω μέρος της απορροής Νιτζράμπ, (βόρεια της Καμπούλ). Οι Πιράτσα αριθμούν συνολικά σχεδόν 5.000 άτομα. 
Σχετίζεται στενά με τη γλώσσα Ορμούρι του Κανιγκουράμ στο Νότιο Ουαζιριστάν του Πακιστάν. Οι Παράτσι συνήθως κατατάσσονται ως μέλος της Νοτιοανατολικής ομάδας των ανατολικών ιρανικών γλωσσών, αν και αυτή είναι μια επιφανειακή ομάδα και όχι γενετική.
Αξιωματικός (σκάκι)

Τακτικές

Η συμβατική αξία του αξιωματικού είναι 3 πιόνια. Θεωρείται έτσι πιο αδύνατος από τον πύργο αλλά ανταλλάσσεται με τον ίππο σαν ίσης αξίας κομμάτι.
Συνήθως όσο προχωράει η παρτίδα προς το φινάλε, η σκακιέρα καθαρίζει και οι γραμμές ανοίγουν, αυξάνεται η αξία του αξιωματικού. Ο αξιωματικός έχει το πλεονέκτημα ότι μπορεί να επιχειρεί ταυτοχρόνως σε απομακρυσμένες περιοχές της σκακιέρας σε αντίθεση με τον ίππο. Υπάρχουν όμως και περιπτώσεις φινάλε που ο ίππος μπορεί να είναι ισχυρότερος του αξιωματικού. Σε ανοιχτές θέσεις με ελεύθερες διαγώνιες γραμμές ο αξιωματικός είναι πολύ ισχυρός, επειδή μπορεί να απειλεί από απόσταση, αλλά σε κλειστές θέσεις, όπου τα πιόνια σχηματίζουν πυκνό σκελετό, ο αξιωματικός μπορεί να εγκλωβιστεί πίσω τους. Το ζεύγος όμως των αξιωματικών έχει τη δυνατότητα να καλύπτει ολόκληρη τη σκακιέρα δίνοντας στον παίκτη που θα το διατηρήσει ως το φινάλε αποφασιστικό πλεονέκτημα. Γενικά θεωρείται ότι το φινάλε με αξιωματικούς αντίθετου χρώματος (και πιόνια) οδηγεί σε ισοπαλία.
Οι Πύλες της Φωτιάς (βιβλίο)

Πλοκή

Στις Θερμοπύλες, οι συμμαχικές ελληνικές πόλεις-κράτη οργανώνουν μια μικρή δύναμη από 4.000 οπλίτες για να υπερασπιστούν το πέρασμα από τον περσικό στρατό, ο οποίος αριθμεί 2.000.000 στρατιώτες. Ηγετικό ρόλο στον ελληνικό στρατό είχαν 300 οπλίτες από τη Σπάρτη, οι οποίοι επιλέχθησαν με ένα κριτήριο: είχαν γιο, ο οποίος θα συνέχιζε τη γενιά τους.
Οι Θερμοπύλες ήταν το μοναδικό πέρασμα στην Ελλάδα για τον περσικό στρατό, αλλά ήταν τόσο στενό και το αριθμητικό πλεονέκτημα των Περσών μετατράπηκε σε μεγάλο μειονέκτημα. Η καθυστέρηση της περσικής προώθησης στις Θερμοπύλες επέτρεπε στους Έλληνες να ετοιμάσουν μια μεγαλύτερη δύναμη για την άμυνα της Ελλάδος από τους Πέρσες. Η μάχη λαμβάνει χώρα ταυτόχρονα με τη ναυμαχία του Αρτεμισίου, όπου οι συμμαχικές δυνάμεις προσπαθούν να υπερασπιστούν το άκρο του πεζικού στις Θερμοπύλες. Οι Έλληνες βρίσκονταν σε μειονεκτική θέση στο Αρτεμίσιο - εκεί, οι Πέρσες είχαν αριθμητικό και ποιοτικό πλεονέκτημα έναντι του ελληνικού στόλου, αν και οι δύο πλευρές υπέστησαν σοβαρές απώλειες στη ναυμαχία.
Την ιστορία διηγείται είτε ο βασιλικός γραφέας του Ξέρξη μετά τη μάχη είτε ο ίδιος ο Χίονης. Αν και ο Χίονης τραυματίστηκε σοβαρά στη μάχη, ο Ξέρξης διέταξε τους χειρούργους του να κάνουν τα πάντα ώστε ο αιχμάλωτος να μείνει ζωντανός. Το μεγαλύτερο μέρος της διήγησης περιστρέφεται γύρω από τη σπαρτιατική αγωγή, ένα στρατιωτικό πρόγραμμα, το οποίο οι νεαροί Σπαρτιατές καλούνταν να περάσουν ώστε να γίνουν πολίτες της Σπάρτης. Το μυθιστόρημα αφηγείται και ηρωϊσμούς αρκετών Σπαρτιατών, όπως του βασιλιά Λεωνίδα, του Ολυμπιονίκη Πολύνεικου, του Αλέξανδρου (ενός νεαρού Σπαρτιάτη πολεμιστή) και του Διηνέκη. Ο Πρέσσφιλντ δίνει έμφαση στην περιγραφή της σπαρτιατικής φάλαγγας και της εκπαίδευσης που είχαν οι Σπαρτιάτες.
Ο Χίονης ξεκινά τη διήγηση με την καταστροφή της πόλης του και επιλέγει να διηγηθεί μερικές ιστορίες από τη σπαρτιατική εκπαίδευση πριν τη μάχη των Θερμοπυλών. Οι περισσότερες ιστορίες περιστρέφονται γύρω από τον Αλέξανδρο, καθώς ο Χίονης υπηρετεί ως βοηθητικός του. Όσον αφορά τη μάχη των Θερμοπυλών, ο Χίονης μεταφέρει όλα τα γεγονότα και με χρονολογική σειρά.
Το πάθος της Ισαμπέλα

Πλοκή

Η ιστορία διαδραματίζεται στη δεκαετία του '40 στην Πόλη του Μεξικού. Το κεντρικό σενάριο είναι το κομψό και λαμπερό καμπαρέ "Κουμπάλα", που παρακολούθησαν οι άνδρες τις υψηλής κοινωνίας για να παρακολουθήσουν το μεγάλο θέαμα που προσφέρουν οι εκπληκτικές χορεύτριες. Αυτές είναι: η Σοράιδα, η Ναταλία (πιο γνωστή ως "Λα Περεγρίνα"), η Οντέτ, η Πέρλα και η Πακίτα.
Κάθε μια έχει τα δικά της προβλήματα και τις προσωπικές της συγκρούσεις: η Σοράιδα θέλει να γίνει ένα μεγάλο αστέρι, αλλά η έλλειψη του χαρακτήρα την αποτρέπει. Η Ναταλία "Λα Περεγρίνα" είναι όμορφη, αλλά αγαπά χωρίς ελπίδα.
Η Οντέτ είναι παθιασμένη με την ομορφιά της, που αναζητά την άνετη ζωή, αλλά με τρόπο πολύ επικίνδυνο: μέσω τον γκάνγκστερ Ρουβαλκάβα και Καστίγιο.
Η Πακίτα είναι φιλική και φλύαρη, δεξί χέρι της Πέρλα, ιδιοκτήτρια του "Κουμπάλα" που ίσως είναι η μόνη και η πραγματική ευκαιρία να είναι ευτυχισμένη, δίπλα στον άντρα που αγαπά, τον μπάρμαν του καμπαρέ, τον Γκόγιο.
Η Πέρλα είναι η επιβλητική ιδιοκτήτρια του "Κουμπάλα", όμορφη και παθιασμένη γυναίκα, με δύσκολο χαρακτήρα, αλλά πολύ ανθρώπινη.
Άγιος Γεώργιος ο Διασορίτης

Ο βυζαντινός ναός του Αγίου Γεωργίου του Διασορίτη βρίσκεται κοντά στο Χαλκί της Νάξου,σε απόσταση περίπου 600 μέτρων από το κέντρο του οικισμού.

Ιστορία

Κτίστηκε και διακοσμήθηκε τον 11ο αιώνα μ.Χ. Πρόκειται για μία από τις σπουδαιότερες εκκλησίες της περιοχής, όπως μαρτυρούν η αρχιτεκτονική, οι τοιχογραφίες, τα γλυπτά, οι δύο τάφοι με αρκοσόλια στο νάρθηκα και οι επιγραφές.
Σταυροειδής εγγεγραμμένος με τρούλο ναός, του απλού τετρακιόνιου τύπου, με χτιστούς πεσσούς και χαμηλότερο νάρθηκα δυτικά. Ο τύπος είναι σπάνιος στη Νάξο. Οι κεραίες του σταυρού καλύπτονται με ημικυλινδρικές καμάρες. Ο νάρθηκας καλύπτεται με καμάρες στα τρία μέρη του. Στις στενές πλευρές κτίζονται στο πάχος του τοίχου αντικριστά δύο κενοί, σήμερα, τάφοι με αρκοσόλια.

Οι τοιχογραφίες

Λίθινοι κοσμήτες περιτρέχουν τους τοίχους διαρθρώνοντας τις επιφάνειες και ορίζοντας τις τρεις αντίστοιχα ζώνες του ζωγραφικού διακόσμου. Στον τρούλο εικονίζεται ο Παντοκράτορας με τέσσερις ολόσωμους αρχαγγέλους στο τύμπανο γύρω του. Την αψίδα κοσμούν η Παναγία με το Χριστό, όρθιοι μετωπικοί ιεράρχες και στην κατώτερη στενή ζώνη ο άγιος Γεώργιος σε πλαίσιο σαν φορητή εικόνα, έχοντας αριστερά και δεξιά του γονείς του σε μετάλλια. Τις καμάρες του σταυρού κοσμούν παραστάσεις από το Δωδεκάορτο (Γέννηση, Υπαπαντή, Βάπτιση, Βαϊφόρος, Ανάληψη, Πεντηκοστή, Ευαγγελισμός) και τους τοίχους μορφές στρατιωτικών αγίων και μαρτύρων. Ιδιαίτερη θέση στο εικονογραφικό πρόγραμμα κατέχουν ο άγιος Γεώργιος, ο αρχάγγελος Μιχαήλ και ο άγιος Ιωάννης ο Πρόδρομος. Ο άγιος Γεώργιος εικονίζεται άλλες τρεις φορές: στη Δέηση, πάνω από την είσοδο του κυρίως ναού, στο βορειοδυτικό διαμέρισμα και στο νότιο τοίχο του νοτιοδυτικού διαμερίσματος.
Οι τοιχογραφίες σε ορισμένα σημεία της αψίδας και της κάτω ζωγραφικής ζώνης του κυρίως ναού καλύπτονται και από δεύτερο στρώμα εικονογράφησης πιθανότατα του 13ου αιώνα. Δύο ή τρία ζωγραφικά στρώματα υπάρχουν και στο νάρθηκα, που έχει ταφικό χαρακτήρα, με κυρίαρχο θέμα τη Δευτέρα Παρουσία.
Στη νοτιοανατολική γωνία του νάρθηκα υπάρχει η επιγραφή δέησης του πρωτοσπαθάριου Ιωάννη. Η αναφορά ενός ανώτερου βυζαντινού αξιωματούχου είναι ιδιαίτερης σημασίας για την ιστόρηση της εκκλησίας αλλά και για το ρόλο της περιοχής ως διοικητικού κέντρου με έλεγχο στην ενδοχώρα του νησιού.

Επισκέψεις στο χώρο του μνημείου

Ο  ναός τα έτη 2015-2018 ήταν ανοιχτός για το κοινό τον Ιούλιο και τον Αύγουστο καθημερινά από τις 11 έως τις 14:30, καθώς και 1η έως 15η Σεπτεμβρίου από τις 11 έως τις 13:30, υπο την επίβλεψη εθελοντών του Πολιτιστικού Συλλόγου Τραγαίας και σε συνεργασία με την Εφορεία Αρχαιοτήτων Κυκλάδων.Τις ίδιες ώρες ήταν ανοιχτός και ο γειτονικός ναός του Ταξιάρχη στα Μονοίτσια.
Το 2019 ο ναός είναι ανοιχτός από 22 Ιουλίου - 30 Σεπτεμβρίου, Δευτέρα ως Παρασκευή και ώρες 10:30 - 15:00 από την Εφορεία Αρχαιοτήτων Κυκλάδων.
Ρικάρντο Μοντολίβο

Σε συλλόγους

Η επαγγελματική του καριέρα ξεκίνησε το 2003 από την Αταλάντα και δύο χρόνια αργότερα πήρε μεταγραφή για τη Φιορεντίνα. Το 2007 αναδείχθηκε καλύτερος νέος παίκτης της Σέριε Α. Από το 2012 είναι παίκτης της Μίλαν, με την οποία κατέκτηε το 2016 το Σούπερ Καπ Ιταλίας.

Στην εθνική ομάδα

Στην Εθνική Ιταλίας παίζει από το 2007. Έχει παίξει με την Ολυμπιακή ομάδα στους Ολυμπιακούς Αγώνες του 2008. Επίσης, έχει λάβει μέρος στο Μουντιάλ του 2010 και στο Euro του 2012, οπότε και η ομάδα έφτασε στον τελικό. Επιπλέον, συμμετείχε στο Κύπελλο Συνομοσπονδιών του 2009 και του 2013, στο οποίο η Ιταλία βγήκε τρίτη.
Βασίλειος Πανούσης

Βιογραφία

Γιος του Γεωργίου Πανούση, γεννήθηκε το 1903 στο Βέλο Κορινθίας και εργάστηκε ως φαρμακοποιός.
Εκλέχθηκε βουλευτής Αργολιδοκορινθίας το 1956 με το Λαϊκό Κόμμα και μετά εξελέγη βουλευτής Κορινθίας με την ΕΡΕ το 1958 και ξανά με το ίδιο κόμμα στη θέση του αποβιώσαντα Αδαμόπουλου, στις 25 Οκτωβρίου 1962. Απεβίωσε στις 9 Ιανουαρίου 1969 και κηδεύτηκε την επομένη από τον ιερό ναό Αγίου Παύλου στην Κόρινθο. Ήταν παντρεμένος με τη Μαρία Ζιούβα και είχαν 2 παιδιά.
Δάσκαλος της Αγίας Βερονίκης

Εργογραφία

Στον καλλιτέχνη αποδόθηκε η επωνυμία αυτή εξαιτίας μιας ελαιογραφίας που απεικονίζει την Αγία Βερονίκη, η οποία πέρασε από τις βασιλικές βαυαρικές συλλογές στην Παλαιά Πινακοθήκη του Μονάχου. Εκτός από αυτόν, αποδίδονται στον καλλιτέχνη μια σειρά από μικρογραφίες, καθώς και η «Μικρή Σταύρωση» που εκτίθεται στο Μουσείο Wallraf-Richartz της Κολωνίας. Γενικά θεωρείται ο σημαντικότερος καλλιτέχνης της Κολωνίας πριν το Στέφαν Λόχνερ (περ.1400-1451), ο οποίος και πρέπει να επηρεάστηκε από αυτόν, καθώς το ύφος τους μοιράζεται σημαντικές ομοιότητες.
Η Αγία Βερονίκη θεωρείται έργο της ώριμης περιόδου του καλλιτέχνη και χρονολογείται περίπου στο 1420. Αγοράστηκε το 1827 από τη Χαϊδελβέργη από το Λουδοβίκο Α', κατόπιν εκτίμησης του Γκαίτε, ο οποίος υπέδειξε ως δημιουργό του έναν «βυζαντινό ζωγράφο από την περιοχή του Κάτω Ρήνου». Απεικονίζει την Αγία Βερονίκη, η οποία σύμφωνα με την παράδοση προσέφερε στον Ιησού ένα μαντήλι για να σκουπήσει τον ιδρώτα του στο δρόμο προς το Γολγοθά, στο οποίο και αποτυπώθηκε θαυματουργά το ίχνος του προσώπου του. Ιδιαίτερο ενδιαφέρον παρουσιάζει η φροντίδα με την οποία έχουν αποδοθεί οι μικροσκοπικοί άγγελοι που υμνολογούν σε πρώτο πλάνο, τους οποίους χαρακτηρίζουν η εκφραστικότητα του προσώπου και οι κομψές κινήσεις. Σε σκόπιμη αντίθεση με τις μικρές τους διαστάσεις έρχεται το υπερμεγέθες σουδάριο, που καταλαμβάνει περίπου τα 2/3 του πίνακα. Η γιγάντια μορφή του Ιησού, που εδώ αποδίδεται με ωμό ρεαλισμό, προκαλεί την αντίδραση των χαριτωμένων χερουβείμ, που την κοιτάζουν με δέος. Η υφολογική απόκλιση που παρατηρείται ανάμεσα στη μορφή του Ιησού και τις υπόλοιπες μορφές, αντικατοπτρίζει την ανάγκη να τονιστεί το στοιχείο του αχειροποίητου στην απόδοση του προσώπου του Θεανθρώπου.
Τζακ Σουάγκερ

Βιογραφικό

Γεννήθηκε το 1982 σε μια μικρή πόλη της Οκλαχόμα των Η.Π.Α.. Από πολύ μικρός, περίπου πέντε χρονών, ξεκίνησε την ενασχόλησή του με την πάλη, ερασιτεχνικά, δείχνοντας πως έχει ταλέντο. Μέχρι το 2006 συνέχισε ερασιτεχνικά, όσο σπούδαζε. Αποφοίτησε την ίδια χρονιά, με πτυχίο στα οικονομικά και παρόλο που του έτυχε μια καλή πρώτη δουλειά στον χώρο, επέλεξε να προσπαθήσει επαγγελματικά την πάλη.

Καριέρα

Από το 2006 προσπάθησε να κερδίσει συμβόλαιο με το WWE και συμμετείχε σε πολλές θυγατρικές εταιρείες, προσπαθώντας να δείξει τις ικανότητες του. Το 2007 κατάφερε και έμεινε στην κύρια θυγατρική εταιρεία στο Οχάιο. Έμεινε εκεί ως το 2008 όταν του δόθηκε ευκαιρία στο κύριο ρόστερ του WWE.
Πιο συγκεκριμένα τον Σεπτέμβρη του 2008 εμφανίστηκε για πρώτη φορά στο τότε ρόστερ του ECW και έμεινε εκεί ως το τέλος του Ιουνίου του 2009, κατακτώντας μια φορά τον τίτλο του ECW. Ο Σουάγκερ έγινε γνωστός ως ένας Αμερικάνος πατριώτης, με υπερβολική αυτοπεποίθηση. Από τότε, μεταφέρθηκε στο Raw, όπου δεν πήρε αρκετές ευκαιρίες, ώσπου κέρδισε αγώνα Money in the Bank και συμβόλαιο για όποιον τίτλο θέλει, στο τέλος του Μαρτίου του 2010. 
Με αυτό στις 30 Μαρτίου 2010, κατέκτησε τον τίτλο Βαρέων Βαρών όταν ο τότε πρωταθλητής Κρις Τζέρικο βρέθηκε στο καναβάτσο από επίθεση, με τον Σουάγκερ να το εκμεταλλεύεται και να εξαργυρώνει το συμβόλαιό του. Κράτησε τον τίτλο ως τις 20 Ιουνίου του ίδιου έτους.
Συνέχισε πτωτικά την πορεία του, και απέκτησε για μάνατζερ την Βίκι Γκερέρο, η οποία ήταν ήδη μάνατζερ και του Ντολφ Ζίγκλερ, με τον οποίο απέκτησε μια συμμαχική σχέση. Στις 19 Ιανουαρίου 2012 κατέκτησε τον τίτλο Ηνωμένων Πολιτειών του WWE και τον κράτησε ως τις 5 Μαρτίου. Μετά απο μήνες αποχής, ο Σουάγκερ επέστρεψε τον Φεβρουάριο του 2013, με τον ρόλο του εθνικιστή Αμερικάνου και με τον Ζεμπ Κόλτερ ως μάνατζερ του. Στη συνέχεια, ο Σουάγκερ νίκησε στον αγώνα του Elimination Chamber. Με αυτό εισέπραξε αγώνα για το Παγκόσμιο Πρωτάθλημα Βαρέων Βαρών στη WrestleMania 29, όπου έχασε απο τον πρωταθλητή Αλμπέρτο Ντελ Ρίο. Στο Extreme Rules σε επαναληπτικό αγώνα ο Σουάγκερ έχασε ξανά απο τον Ντελ Ρίο. Στην επόμενη του εμφάνιση, εντάχθηκε στην νέα ομάδα του Ζεμπ Κόλτερ μαζί με τον Αντόνιο Σεζάρο.
Διοργανώσεις Ε.Π.Σ. Ηλείας 1989–90

Β κατηγορία

Στην Β κατηγορία μετείχαν 36 ομάδες χωρισμένες σε 3 ομίλους.

Γ κατηγορία

Στην Γ κατηγορία μετείχαν 33 ομάδες χωρισμένες σε 3 ομίλους.

Κύπελλο Ηλείας

Τελικός 
28 Φεβρουαρίου 1990 Αίας Γαστούνης - Αστέρας Αμαλιάδας 0-0 (4-3 πέναλτι) - εθνικό στάδιο Πύργου -
Ντέγιαν Μπόγιοβιτς

Καριέρα

Ο Ντέγιαν Μπόγιοβιτς έκανε τα πρώτα του βήματα στο χώρο της πετοσφαίρισης στις ακαδημίες του Ερυθρού Αστέρα Βελιγραδίου, ο οποίος έμελλε να αποτελέσει και την ομάδα με την οποία υπέγραψε το πρώτο του επαγγελματικό συμβόλαιο.
Στην ομάδα του Ερυθρού Αστέρα παρέμεινε μέχρι το 2005 έχοντας καταφέρει να κατακτήσει το εγχώριο πρωτάθλημα Σερβίας το 2003. Το 2005 μεταπήδησε στη Βοϊβοντίνα Νόβι Σαντ, ομάδα επίσης της Σερβίας, στην οποία παρέμεινε μέχρι το τέλος της αγωνιστικής περιόδου 2005-06 κατακτώντας παράλληλα και ένα εγχώριο κύπελλο.
Το 2006 βρέθηκε στην Ελλάδα για λογαριασμό του Ολυμπιακού Πειραιώς στον οποίο παρέμεινε για ένα χρόνο χωρίς να καταφέρει να κατακτήσει κάποιο τίτλο. Στη συνέχεια μεταπήδησε στην Ιταλία στην οποία παρέμεινε για ένα χρόνο αγωνιζόμενος με τη φανέλα Γκαμπέκα Μοντικιάρι.
Το 2008, ο Μπόγιοβιτς αποφάσισε να αφήσει την Ευρώπη και να ταξιδέψει στην Ασία με προορισμό την Ιαπωνία και συγκεκριμένα τους Τορέϊ Άρροους. Με την ομάδα της Ιαπωνίας σημείωσε αρκετές ομαδικές αλλά και ατομικές διακρίσεις.

Διεθνείς συμμετοχές

Ο Ντέγιαν Μπόγιοβιτς ήταν διεθνής με την εθνική ομάδα πετοσφαίρισης της Σερβίας για αρκετά χρόνια έχοντας πραγματοποιήσει δεκάδες επίσημες συμμετοχές.
Μεταξύ άλλων, έχει συμμετάσχει στο Ευρωπαϊκό Πρωτάθλημα του 2005 και στα Παγκόσμια Πρωταθλήματα του 2005 και του 2008.
Κρατικός Αερολιμένας Κυθήρων «Αλέξανδρος Αριστοτέλους Ωνάσης»

Ιστορικό διαδρόμων απογείωσης/προσγείωσης

Η πρώτη προσγείωση επιβατικού αεροσκάφους στο διάδρομο 02/20 πραγματοποιήθηκε το 1971. Ο διάδρομος αυτός ολοκληρώθηκε με τη νέα του μορφή το 1988 (Το αρχικό του μήκος ήταν 1.461 μ.). Μεταξύ 2001 και 2002 πραγματοποιήθηκαν έργα επέκτασης του διαδρόμου, ο οποίος πλέον είχε μήκος 1.488 μ. Η πρώτη ναυλωμένη πτήση (charter) πραγματοποιήθηκε το 2004, από την εταιρεία Swiss και προορισμό τη Ζυρίχη.

Ιστορικό εγκαταστάσεων

Ο πρώτος επιβατικός αεροσταθμός κατασκευάστηκε το 1971, και παρέμεινε έως το 2004 όταν και ολοκληρώθηκε η κατασκευή του νέου. Ο νέος αεροσταθμός είχε ξεκινήσει να κατασκευάζεται δύο χρόνια νωρίτερα, και έχει συνολικό εμβαδόν 2.370 μ². Το 2007 εγκαταστάθηκε στον αερολιμένα νέο ραδιοβοήθημα αεροναυτιλίας VOR/DME. Στις 29 Απριλίου 2014 ο αερολιμένας έλαβε το όνομα του Αλέξανδρου Ωνάση.

Εγκαταστάσεις

Στο χώρο υπάρχουν πυροσβεστικός και αστυνομικός σταθμοί. Επίσης, στη περιοχή Σκληρή, βρίσκεται το τερματικό ραντάρ του Eurocontrol. Το συνολικό εμβαδόν των εγκαταστάσεων ανέρχεται σε 1.720 μ².

Εγκαταστάσεις πολιτικής χρήσεως

Το δάπεδο στάθμευσης του αερολιμένα, διαθέτει 3 θέσεις αεροσκαφών και είναι εμβαδού 420 μ². Διαθέτει ραδιοβοηθήματα τύπου VOR/DME, TACAN και NDB, ενώ το επίπεδο πυρασφάλειας είναι 5ης κατηγορίας.

Παρεχόμενες υπηρεσίες

Στο χώρο του αεροσταθμού υπάρχει κατάστημα αφορολογήτων ειδών, εστιατόριο, καφετέρια, γραφεία ενοικίασης αυτοκινήτων καθώς και χώρος στάθμευσης στο εξωτερικό του.
Ιωάννης Καψάμπελης

Βιογραφία

Η καταγωγή του ήταν από τα Ολυμποχώρια της επαρχίας του Μιστρά. Έγινε γνωστός για την παλικαριά του και τον ενθουσιασμό του. Βρέθηκε παντού και πολέμησε ανδρειότατα.
Διοργανώσεις Ε.Π.Σ. Πειραιά 1994–95

Το πρωτάθλημα της Ένωσης Πειραιώς της περιόδου 1994-95 διοργανώθηκε σε τρεις κατηγορίες. Συνολικά, στα πειραϊκά πρωταθλήματα πήραν μέρος 96 σύλλογοι.

Α΄ Κατηγορία

Τους τίτλους των δυο ομίλων της Α΄ Κατηγορίας κατέκτησαν ο Μαύρος Αετός Κερατσινίου και η Δόξα Ασπροπύργου. Οι δυο πρωταθλήτριες ομάδες ανέβηκαν στη Δ΄Εθνική της περιόδου 1995-96. Υπερπρωταθλήτρια Πειραιώς ανακηρύχθηκε η ομάδα του Κερατσινίου, επικρατώντας της αντιπάλου του με σκορ 3-1, στον αγώνα για τον υπερπρωταθλητή Πειραιώς στο γήπεδο Μοσχάτου.
Έπειτα από παραίτηση που δήλωσε η Δόξα Ασπροπύργου για τη συμμετοχή της στη Δ' Εθνική, έδωσαν αγώνα μπαράζ για την άνοδο στην Δ' Εθνική ο Ηρακλής Ελευσίνας και η Δύναμη Νίκαιας, που είχαν ισοβαθμίσει στην κανονική διάρκεια του πρωταθλήματος. Ο αγώνας διεξήχθη στις 30 Αυγούστου 1995 στο γήπεδο Ασπροπύργου, όπου η Δύναμη Νίκαιας επικράτησε του αντιπάλου της με 7-6 στα πέναλτι, αφού η κανονική διάρκεια του αγώνα και η παράταση έληξε 1-1 και κέρδισε την άνοδο στη Δ' Εθνική της περιόδου 1995-96.
Ωστόσο όμως, παρότι η Δόξα δε δήλωσε συμμετοχή στη Δ' Εθνική, συγχωνεύτηκε με τον Πανασπροπυργιακό που αγωνιζόταν ήδη στη Δ' Εθνική και είχε κερδίσει την παραμονή του και έτσι η πόλη του Ασπροπύργου εκπροσωπήθηκε στο πρωτάθλημα της Δ' Εθνικής με τη νέα ομάδα Ένωση Πανασπροπυργιακού-Δόξας.

Β΄ Κατηγορία

Τους τίτλους των δυο ομίλων κατέκτησαν ο Αετός Κορυδαλλού και η Α.Ε. Καμινίων. Υπερπρωταθλητής αναδείχθηκε ο Αετός, επικρατώντας της αντιπάλου του με σκορ 3-0, στον αγώνα για τον υπερπρωταθλητή Β΄ Κατηγορίας στο γήπεδο Δραπετσώνας. Επίσης την άνοδο στην Α΄ Κατηγορία κέρδισαν οι δευτεραθλητές των δυο ομίλων Ίκαρος Ασπροπύργου και Ηρακλής Νίκαιας.

Γ΄ Κατηγορία

Τους τίτλους των δυο ομίλων κατέκτησαν η Δόξα Περάματος και ο Απόλλων Ασπροπύργου. Επίσης την άνοδο στην Β΄ Κατηγορία κέρδισαν οι δευτεραθλητές των δυο ομίλων, Βυζάντιο Ταμπουρίων Κερατσινίου και Εθνικός Περάματος.